Efter en periode med relativt lunt og stabilt forårsvejr over Danmark er der nu udsigt til et markant vejrskifte. Fredag ligner godt nok de foregående dage, men fra weekenden bevæger koldere luft sig ned over landet, hvilket resulterer i lavere temperaturer. Samtidig begynder der at komme nedbør på programmet igen, og det bliver af vinterligt karakter. Særligt i næste uge er der risiko for sne til det meste af landet. Enkelte snebyger i weekenden Fredagens vejr kommer til at minde meget om de seneste dage med tåge og frost fra morgenstunden og lunt og solrigt vejr om eftermiddagen. Efter en overordnet set pæn fredag begynder vejrskiftet at slå igennem. En koldfront bevæger sig i løbet af lørdagsdøgnet ned over Danmark, hvilket sender noget koldere luft ned over landet. Oven i det bliver det noget mere blæsende. Weekendens vejr byder således på dagtemperaturer på tre til seks grader og udbredt nattefrost. Det vil dog føles som om, at temperaturen ligger omkring frysepunktet på grund af vinden. I lange perioder er der gode muligheder for en del sol, men enkelte lokale snebyger kan forekomme. Mulighed for udbredt sne Efter weekenden er det efterhånden meget sikkert, at forårsvejret for alvor bliver sat på pause, mens vinteren for en stund vender tilbage. Danmark ligger i koldluften, og så er prognoserne ret enige om, at et større lavtrykssystem lægger turen forbi landet fra tirsdag eller onsdag. Med dette lavtryk er der udsigt til et udbredt snefald til det meste af landet. I skrivende stund kan dele af landet få over ti centimeter sne, hvis prognoserne holder stik. Der er dog en stor usikkerhed i mængden af sne, og hvornår det rammer. Årsagen til det koldere vejr er en opvarmning af stratosfæren , der ligger cirka 15 til 25 kilometer over hovederne på os. En opvarmning af denne del af atmosfæren medfører en svækkelse af jetstrømmen, der gør det muligt for kold luft fra nord at finde vej ned til Danmark.

Referat:
I næste uge er der mulighed for udbredt sne.